รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบประกอบด้วยกรรมการอิสระจำนวน 3
ท่านซึ่งได้รับการแต่งตั้งและกำหนดบทบาท ภาระหน้าที่และความรับผิดชอบ
ตามข้อกำหนดของตลาดหลักทรัพย์แห่งประเทศไทย และรายงานต่อคณะกรรมการบริษัท

ในปี 2548 คณะกรรมการตรวจสอบได้มีการประชุมรวม 8 ครั้ง
ซึ่งมีการพิจารณาเรื่องที่สำคัญสรุปได้ดังนี้

1.  สอบทานงบการเงินรายไตรมาสและประจำปี 2548 ร่วมกับฝ่ายบริหารและผู้สอบบัญชี
    โดยฝ่ายบริหาร มีหน้าที่ความรับผิดชอบในการจัดทำ
    ผู้สอบบัญชีเป็นผู้รับผิดชอบในรายงานและแสดงความคิดเห็นต่องบการเงินดังกล่าว
    จากการสอบทาน
    คณะกรรมการตรวจสอบเห็นว่ารายงานทางการเงินของบริษัทได้จัดทำขึ้นอย่างถูกต้องเป็นไปตามมาตรฐานการบัญชีทั่วไปและมีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน

2.  สอบทานและให้ความเห็นต่อผลการตรวจสอบของฝ่ายตรวจสอบภายใน
    เพื่อให้มั่นใจถึงความเพียงพอและเหมาะสมของระบบการควบคุมภายใน
    นอกจากนี้คณะกรรมการตรวจสอบได้พิจารณาแผนการตรวจสอบประจำปี 2549
    ซึ่งได้จัดทำขึ้นบนพื้นฐานของการประเมินการควบคุมภายในและมีขอบเขตที่ครอบคลุมระบบงานต่าง
    ๆ ที่สำคัญของบริษัท

3.  พิจารณาและให้ความเห็นการจัดทำนโยบายการกำกับดูแลกิจการและจัดทำคู่มือจริยธรรมธุรกิจเป็นลายลักษณ์อักษร
    เพื่อใช้เป็นแนวทางการบริหารจัดการธุรกิจอย่างมีประสิทธิภาพและประสิทธิผลและเกิดความเป็นธรรมกับทุกฝ่ายที่เกี่ยวข้องก่อนนำเสนอคณะกรรมการบริษัทพิจารณาอนุมัติ

4.  พิจารณาความเหมาะสมและความสมเหตุสมผลเกี่ยวกับรายการการเข้าซื้อหุ้นสามัญของ
    บริษัทสามารถคอมเทค จำกัด จากบริษัท สามารถคอร์ปอเรชั่น จำกัด(มหาชน)
    ซึ่งเป็นรายการที่เกี่ยวโยงกันก่อนนำเสนอคณะกรรมการบริษัทและผู้ถือหุ้นพิจารณาอนุมัติ

5.  คณะกรรมการตรวจสอบได้ทำการประเมินตนเอง (Self-Assessment)
    ของคณะกรรมการตรวจสอบทั้ง คณะเกี่ยวกับองค์ประกอบของคณะกรรมการตรวจสอบ
    การฝึกอบรมและทรัพยากร การประชุม กิจกรรมของคณะกรรมการตรวจสอบ
    ความสัมพันธ์กับผู้ช่วยผู้อำนวยการฝ่ายตรวจสอบภายใน ผู้สอบบัญชี และ ผู้บริหาร
    ได้ผลการสรุปการประเมินตนเองทั้งคณะอยู่ในเกณฑ์ดีมาก

6.  พิจารณาคัดเลือก บริษัท สำนักงานเอินส์ท แอนด์ ยัง จำกัด เป็นผู้สอบบัญชีของบริษัท
    โดยพิจารณาจากผลการปฏิบัติงานเป็นที่น่าพอใจและให้ความเห็นที่เป็นประโยชน์ต่อธุรกิจจึงได้นำเสนอต่อที่ประชุมคณะกรรมการบริษัทให้ความเห็นชอบก่อนขออนุมัติต่อที่ประชุมสามัญประจำปี

  (นายประดัง ปรีชญางกูร)

  ประธานกรรมการตรวจสอบ

รายงานความรับผิดชอบของคณะกรรมการต่อรายงานทางการเงิน

เรียน ท่านผู้ถือหุ้น

คณะกรรมการบริษัทเป็นผู้รับผิดชอบต่องบการเงินรวมของบริษัท สามารถเทลคอม จำกัด (มหาชน)
และบริษัทย่อยและสารสนเทศทางการเงินที่ปรากฏในรายงานประจำปี
งบการเงินดังกล่าวจัดทำขึ้นตามมาตรฐานการบัญชีที่รับรอง
ทั่วไปโดยเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
และใช้ดุลพินิจอย่างระมัดระวังและประมาณการที่ดี ที่สุดในการจัดทำ
รวมทั้งให้มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการบริษัทได้จัดให้มีและดำรงรักษาไว้ซึ่งระบบควบคุมภายในที่มีประสิทธิผลเพื่อให้มั่นใจได้อย่าง
มีเหตุผลว่าการบันทึกทางบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สินและเพื่อทราบจุดอ่อนเพื่อป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการบริษัทได้แต่งตั้งคณะกรรมการตรวจสอบ ซึ่งประกอบด้วยกรรมการอิสระจำนวน
3 ท่าน
เพื่อทำหน้าที่สอบทานนโยบายการบัญชีและคุณภาพของรายงานทางการเงินและระบบการควบคุมภายในและความเห็นของคณะกรรมการตรวจสอบเกี่ยวกับเรื่องนี้ปรากฏในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการบริษัทมีความเห็นว่า ระบบการควบคุมภายในบริษัทโดยรวมอยู่ในระดับที่น่าพอใจ
และสามารถสร้างความเชื่อมั่นอย่างมีเหตุผลต่อความเชื่อถือได้ของงบการเงินของบริษัทและบริษัทย่อย
ณ วันที่ 31 ธันวาคม 2548

( นายประดัง ปรีชญางกูร ) ( นายวัฒน์ชัย วิไลลักษณ์ )

ประธานกรรมการ ประธานกรรมการบริหาร